Yhdysvallat aikoo vaatia lähes kaikilta maahan viisumia hakevilta selvitystä sosiaalisen median käytöstä. Maan ulkoministeriön perjantaina julkistaman ehdotuksen mukaan viisumia hakevan tulisi listata kaikki käyttämänsä sosiaalisen median palvelut sekä tilit, joita on käyttänyt kuluneen viiden vuoden aikana.

Yhdysvaltain ulkoministeriön mukaan viisumihakijan tulisi selvittää viiden vuoden ajalta myös käyttämänsä puhelinnumerot ja sähköpostiosoitteet. Lisäksi tulisi antaa selvitys kaikista samana aikana tehdyistä ulkomaanmatkoista.

Vaatimukset koskevat sekä matkailu- että maahanmuuttoviisumeja, mutteivät diplomaatti- tai virkamatkoja varten haettuja viisumeita. Yhdysvalloilla on useiden maiden kanssa sopimus, jonka perusteella Yhdysvaltoihin voi matkustaa ilman viisumia. Suomi ja suurin osa Euroopan maista on mukana tässä sopimuksessa.

Presidentti Trump halunnut tiukentaa maahantuloa

Yhdysvaltojen tarkoituksena on saada tarkempaa tietoa viisumihakijan taustasta ja tunnistaa ääriliikkeiden kannattajia. Uusi käytäntö koskisi arviolta yli 10:tä miljoonaa ihmistä vuosittain.

Ehdotus on osa presidentti Donald Trumpin vaalikampanjalupausta laittomaan maahanmuuttoon puuttumisesta. Trump on vaatinut Yhdysvaltoihin saapuvien ulkomaalaisten taustatarkistusten tehostamista.

Viisumia hakeneiden sosiaalisen median käyttöä alettiin selvittää jo kesällä 2017. Silloin Yhdysvaltain ulkoministeriö kertoi vaativansa selvitystä vain silloin, jos kansalliseen turvallisuuteen liittyvien syiden arveltiin voivan estää hakijalta viisumin saannin.

Lähteet: Reuters, AFP